A módosító tervezet egyik célja, hogy az országhatárt átlépő hulladékszállításról szóló 180/2007. (VII. 3.) Korm. rendeletet (a továbbiakban: 180/2007. (VII. 3.) Korm. rendelet) módosítsa. Ennek indoka, hogy az Európai Unió Bizottsága a hulladékszállításról szóló 1013/2006/EK európai és tanácsi rendelet IC., VII., és VIII. mellékletének a tudományos és technikai haladáshoz igazodó módosításáról szóló, 2013. március 20-i 255/2013/EU rendelettel módosította a hulladékszállításról szóló, 2006. június 14-i 1013/2006/EK rendeletet. A módosítás eredményeképpen az ún. zöldlistás hulladékok kísérőokmánya és az ahhoz tartozó lábjegyzet változott, ezért szükségessé vált a 180/2007. (VII. 3.) Korm. rendelet módosítása. Horvátország európai uniós csatlakozása miatt meg kell módosítani a Közösségi határátkelőhelyek listáját is.

A módosító tervezet másik fontos célja, hogy a Ht. 2013. évi módosítása alkalmával bevezetett gyűjtő engedélyezésére vonatkozó részletszabályokat meghatározza. Tekintettel arra, hogy a gyűjtő tevékenységének engedélyezésére vonatkozólag a Ht. mindösszesen csak az általános szabályokat tartalmazza, szükség van arra, hogy a hulladékgazdálkodási tevékenységek nyilvántartásba vételéről, valamint hatósági engedélyezéséről szóló 439/2012. (XII. 29.) Korm. rendelet (a továbbiakban: 439/2012. (XII. 29.) Korm. rendelet) a gyűjtő engedélyezésére vonatkozó feltételekkel kiegészüljön.

A rendelet tervezet további célja, hogy a csomagolásról és a csomagolási hulladékkal kapcsolatos hulladékgazdálkodási tevékenységekről szóló 442/2012. (XII. 29.) Korm. rendelet (a továbbiakban: 442/2012. (XII. 29.) Korm. rendelet) 6. § (4) bekezdés *c)* pontját a gyógyszerhulladékra történő hivatkozással kiegészítse, tekintettel arra, hogy a gyártó a hasznosítással kapcsolatos kötelezettségeit nemcsak a növényvédőszerrel szennyezett csomagolóeszköz, hanem a gyógyszerhulladék csomagolása esetén is előírja a jelenleg hatályos, a humán gyógyszerek és csomagolásuk hulladékainak kezeléséről szóló 20/2005. (VI. 10.) EüM rendelet, és az ezt felváltani hivatott és közigazgatási egyezetésre bocsátott, a lakossági gyógyszerellátás során képződött gyógyszerhulladékkal kapcsolatos hulladékgazdálkodási tevékenységekről szóló EMMI rendelet tervezet is. A fentiekre tekintettel a 442/2012. (XII. 29.) Korm. rendeletet módosítani kell, és a 6. § (4) bekezdés *c)* pontját a gyógyszerhulladék csomagolására történő hivatkozással ki kell egészíteni.

A rendelet-tervezet további célja, hogy az elemekről és akkumulátorokról, valamint a hulladékelemekről és -akkumulátorokról szóló 2006/66/EK európai parlamenti és tanácsi irányelvnek a vezeték nélküli villamos kézi szerszámokba szánt, kadmiumot tartalmazó hordozható elemek és akkumulátorok, valamint az alacsony higanytartalmú gombelemek forgalomba hozatala tekintetében történő módosításáról, és a 2009/603/EK bizottsági határozat hatályon kívül helyezéséről szóló, 2013. november 20-i 2013/56/EU irányelvet (a továbbiakban: 2013/56/EU irányelv) az elem- és akkumulátorhulladékkal kapcsolatos hulladékgazdálkodási tevékenységekről szóló 445/2012. (XII. 29.) Korm. rendeletbe, valamint az elektromos és elektronikus berendezésekkel kapcsolatos hulladékgazdálkodási tevékenységekről szóló 197/2014. (VIII. 1.) Korm. rendeletbeátültesse.

A rendelet tervezet további célja, hogy 197/2014. (VIII. 1.) Korm. rendeletben módosítsa azokat a rendelkezéseket, amelyek a gyártó tájékoztatási kötelezettségének teljesítéséhez szükségesek. A módosító rendelkezések figyelembe veszik azt, hogy a tájékoztatáshoz használt médiafelület méretére vonatkozó szabály nem alkalmazható egységesen minden, így a nyomtatott és az elektronikus médiafelületekre egyaránt. Erre tekintettel rugalmasabb szabályozást célszerű bevezetni, hogy a gyártók a tájékoztatási kötelezettségeiket megfelelően gyakorolni tudják. A 197/2014. (VIII. 1.) Korm. rendelet módosításának másik indoka, hogy a vásárlási utalványozás rendszerére vonatkozó szabályokat olyan módon módosítsa, hogy az a lakosok esetében is kellő motiváló erőt jelentsen arra, hogy a hulladékot visszavigyék a gyártókhoz, forgalmazókhoz.

Az egyes hulladékgazdálkodási létesítmények kialakításának és üzemeltetésének szabályairól szóló 246/2014. (IX. 29.) Korm. rendelet [a továbbiakban: 246/2014. (IX. 29.) Korm. rendelet] módosításáról szóló rendelet módosítását az indokolja, hogy több olyan hulladéktípus is van, amely nagyobb mennyiségben képződhet a lakosságnál, és kevés olyan hely van, ahol azt kezelésre át lehet adni. Ilyen például a föld és kövek, valamint a talaj és kövek, amelyek adott esetben hulladéknak is minősülhetnek. Hulladék esetén a lakosság számára könnyebbséget jelenthet az, ha a közszolgáltató az ilyen hulladékot a hulladékgyűjtő udvarban is kötelező jelleggel átvenné a kapacitásának erejéig. Ezekkel a hulladéktípusokkal célszerű kiegészíteni a 246/2014. (IX. 29.) Korm. rendeletet. A másik módosítást az indokolja, hogy vannak olyan hulladéktípusok is, amelyeket ugyanakkor kötelező jelleggel nem lenne célszerű átvenniük a közszolgáltatóknak, az ugyanis nem képződik olyan mértékben a lakosságnál. Ilyen a kevert építési-bontási hulladék, amelyet csak azok a hulladékgyűjtő udvarok vennék át, amelyet az üzemeltető közszolgáltató kezelni is tud egyúttal.